La Setmana Cultural de l’Escola de Música Los Silos comença amb l’actuació de l’Orquestra de l’Escola, la prebanda i la Banda Sènior
2025-07-24

La música serà la protagonista de la programació cultural de Burjassot del 8 al 14 de febrer, dates que ha triat l’Escola de Música Los Silos, de l’Agrupació Musical Los Silos, per a celebrar la seua Setmana Cultural.

Setmana que començarà aquest dissabte 8 de febrer a les 18.00 hores a la Casa de Cultura amb l’actuació de l’Orquestra de l’Escola, la pre banda i la Banda Sènior, en un concert al qual conviden a tot el municipi.

L’activitat continuarà el dilluns 10 de febrer a les 17.30 hores, en la pròpia Escola, situada en el Passeig de Concepción Arenal, on tindrà lloc el taller d’instruments de corda per a passar, a les 19.00 hores, a l’audició de violí, violoncel, contrabaix i saxo. Un dia més tard, el dimarts 11 de febrer, també a l’Escola i a les 17.30 hores serà el taller de percussió corporal per a, a les 19.00 hores, donar pas a l’audició de trompa, guitarra i percussió.

En l’equador de la setmana, el dimecres 12 de febrer, a les 17.30 hores, tindrà lloc el taller de tècnica vocal i Cor i, a les 19.00 hores l’audició de flauta, guitarra, cant i piano. El dijous 13 de febrer hi ha una activitat sorpresa a les 17.30 hores; activitat a la qual hauran d’acudir els participants amb paraigües i amb ganes de passar-ho molt bé. A les 19.00 hores, tindran lloc les audicions de trompeta, trombó, tuba, bombardí i oboé.

Per a finalitzar la setmana, el fermall d’or es posarà el divendres 14 de febrer a les 17.30 hores amb el concert dels professors de clarinet i a les 19.00 hores amb les audicions de fagot i clarinet. Tot tindrà lloc en la seu de l’entitat, en el Passeig de Concepción Arenal.